Ποινή φυλάκισης για διάστημα 60 ημερών επέβαλε το υπουργείο Εθνικής Άμυνας στους επτά νεοσύλλεκτους οπλίτες αλβανικής καταγωγής που φωτογραφήθηκαν στο Κέντρο Εκπαίδευσης Μεσολογγίου σχηματίζοντας με τα χέρια τους τον αλβανικό αετό.

Μετά την ολοκλήρωση της ένορκης διοικητικής εξέτασης την Παρασκευή, ο αρχηγός ΓΕΣ αντιστράτηγος Αλκιβιάδης Στεφανής, επέβαλε ποινή φυλάκισης 50 ημερών σε κάθε έναν από τους επτά οπλίτες, την ανώτατη ποινή που μπορούσε να επιβληθεί από το Γενικό Επιτελείο Στρατού, σύμφωνα με τον στρατιωτικό κανονισμό ΣΚ 20-1.

Στη συνέχεια παρενέβη ο υπουργός Εθνικής Άμυνας Πάνος Καμμένος, αυξάνοντας την ποινή σε 60 ημέρες, ασκώντας το νόμιμο σχετικό δικαίωμα που επιφυλάσσει ο νόμος στον υπουργό Αμύνης.

Η περαιτέρω διερεύνηση της υπόθεσης συνεχίζεται από τον αρμόδιο στρατιωτικό εισαγγελέα.

Ολόκληρη η ανακοίνωση του Γενικού Επιτελείου Στρατού:

«O αρχηγός ΓΕΣ αντιστράτηγος Αλκιβιάδης Στεφανής, λαμβάνοντας υπόψη το πόρισμα της ΕΔΕ που διενεργήθηκε αναφορικά με την εμφάνιση φωτογραφίας σε μέσα κοινωνικής δικτύωσης και ιστοσελίδες, που εμφανίζει Στρατιώτες να σχηματίζουν με τα χέρια τους χαρακτηριστική απεικόνιση της Αλβανικής σημαίας, επέβαλλε σε αυτούς πειθαρχικές ποινές, εξαντλώντας την πειθαρχική του δικαιοδοσία.

Η απόφαση αυτή του Αρχηγού ΓΕΣ, έχει ήδη υποβληθεί στο ΓΕΕΘΑ και στο ΥΠΕΘΑ, όπου ο Υπουργός Εθνικής Άμυνας κ. Πάνος Καμμένος αποφάσισε να επαυξήσει τις ανωτέρω ποινές, στο ανώτατο όριο της πειθαρχικής του δικαιοδοσίας.

Η πλήρης διερεύνηση της υποθέσεως συνεχίζεται».

